359 Temptacio

Tres sunt qui temptant: Deus, demon, homo. Deus semper temptat ad bonum, demon ad malum, homo quandoque ad bonum, quandoque ad malum.

Item, Deus temptat ut probat, Psal. [25:2]: *Proba me, Domine, et tenta me*. Demon temptat ut fallat, Act. 5[:3]: *Cur Satanas tentavit cor tuum*. Homo temptat ut inuestiget, Dan. 1[:12]: *Tenta nos*, queso, *decem diebus*.

Temptat ergo, demon ex diuersis causis, quia de gula, de iactancia, de auaricia et ceteris talibus. In diuersis locis, quia in deserto, in templo, in monte. Diuersis modis, quia suggerendo, ut ibi [Matt. 4:3]: *Dic ut lapides isti panes fiant*. Arguendo, ut ibi [Matt, 4:6]: *Scriptum est, quia angelis suis mandavit [de te]*. Promittendo, ut ibi [Matt. 4:9]: *Haec omnia tibi dabo*. Si hic autem notandum est secundum Philosophum, secundo *Elencorum*, licet in disputacione doctrinali quamuis homo debeat credere illi quia cum eo disputatur, tamen in disputatione temptantia, non debet credere illi, sed resistere quia temptans uult decipere. Sic bonis spiritibus qui nos docent viam salutis est credendum. Malis autem qui nos temptant est resistendum. Sic fecit Christus in omni temptatione, Luc. 4[:13]: *Consummata tentatione, diabolus recessit*. Ubi est aduertendum quod temptator noster diabolus est malignus exercitatus astutus. Et hoc ex subtilitate nature, ex antiquitate temporis, ex assiduitate fallendi, ex quo ergo talis temptauit Deum caueat peccator. Nec omnino confidat iustus, sed non disperet quispiam quia nos informauit Deus ad resistendum non nimis confidat solitarius quia non in foro temptauit Dominum diabolus, sed in deserto, <~~non~~> non in triuio, sed in templo, non in valle humili, sed in monte sublimi. Non ergo sic nimis securius monachus in claustro nec heremita in deserto.

Item, non solum demon cum iam temptatus sit Adam in paradiso, Christus in deserto.

Item, non solum demon post conuiuium, sed etiam post ieiunium, not solum post peccatum, sed post baptismum, quia magis insurgit demon contra mundum quam contra immundum, et magis temptat peccata de seruentem quam peccatis incumbentem. Habet, enim, diabolus fiduciam *quod influat Jordanis in os eius*, Job [40:18]. Non consulit Eccli. [2:1]: *Fili, accedens ad servitutem Dei, præpara animam tuam ad tentationem*, etc. Nam vbique dolus a quo nulla persona excipitur, nullus locus excluditur, nullum tempus decernitur, quia vere temptacio *est vita hominis super terram*, Job [7:1]. Anceps videns pili nigri multum paterent tempore nimis, ideo facit laqueos suos de pilis albis, sic diabolus perpendens peccata carnalia facile deprehendi a viris sanctis, suggerit vicia spiritualia. Figura ad hoc postquam Paulus multa pericula *vipera* adhesit manui eius, Act. [28:3], id est, superbia operibus.

¶ Item, uulpes fingit se mortuum ut aues capiat, sic diabolus caute supplantat spirituales. Ideo dicit Jac. 1[:2-3]: *Omne gaudium existimate fratres, cum in tentationes varias incideritis. Scientes quod probatio fidei vestræ patientiam operatur*. Et Matt. 6[:13] salvator docet nos orare sic: *Et ne nos inducas in tentationem.* Ubi est sciendum quod aliud est incidere in temptacionem, aliud est induci in eam.

¶ Nam qui incidit in eam potest resistere et euadere, sicut est de illo qui incidit in aqua potest euadere si assit adiutor, [1] Tim. 6[:9]: *Qui volunt divites fieri, incidunt in tentationem*. Sed *fidelis Deus* non permittit *vos temptari* vltra *id quod* potestis *sustinere*, 1 Cor. 10[:13]. Sic fuit Christus temptatus, Job et Tobias et multi alii de quibus commemorat Tob. 12[:13].

¶ Item, in curia Romana aliqui promouentur per dona, aliqui in forma pauperum, Matt. 5[:3]: *Beati pauperes spiritu: quoniam ipsorum est regnum [cælorum]*. Ideo districte Deus nos examinat in presenti ut in futuro promoueamur in forma pauperum, Heb. 2[:5]. In quo Christus passus est et temptatus potens est et eis qui temptati auxiliari. Secundum /f. 112rb/ Augustinum *Contra Faustum* libro 22, c. 14, nullus hominum tanta iusticia est preditus, cui non sit necessaria temptacio tribulationis, vel ad

proficiendam, vel ad confirmandam, vel ad probandam virtutem.

¶ Igitur circa temptacionem tria sunt aduertenda: ordo temptandi, vtilitas sufferendi, modus resistendi.

¶ Circa primum istorum est sciendum quod temptacio iniciatur per suggestionem, deinde si non cohibeatur deriuatur in dilectionem, et tandem consummatur per consensionem.

¶ Fit autem temptacio tripliciter per tres hostes: mundum, carnem, et demonem. Quorum nullus poterit animum a peccato liberum cogere ad peccandum. Verumptamen suadere poterit et solitare per objectum delectabilis speciei siue per ymaginem rei menti presentate quemadmodum mercator siue institutor non poterit cogere transeuntes ut emant merces suas. Ostendere tamen poterit et commendare. Vnde facliius inclinetur quispiam ad emendum et sicut venditor sepe dolos querit quibus fallat, secum contrahentes utpote lucem fugiendo rem nimis commendando, meliorem partem ostendo. Sicut hostis noster cum temptat lucem veritatis subterfugit principium peccati quod est delectabile ostendit, finem amarum abscondit.

¶ Iccirco secundum Anselmum libro *De similitudinibus*, suggestio comparatur cani qui ad transeuntes semel [vel] bis latrat. Quem si viator retro suspiciens instigauerit catulus transit in canem improbum, id est, in delectionem acrius infestantem. <~~improbum~~> Qui nisi tunc repercuciatur mordet insolenter. Immo transit in canem fetorem, id est, in consensum et tunc strangulat hominem nisi obruatur. Igitur <calculus> catulus acer, id est, suggestion, non est aspiciendus. Canis ponderosus, id est, delectacio, ratione est repercuciendus. Canis fortis, id est, consensus, timore diuini est obruendus. Quapropter dixit quidam senex in *Vitis patrum*, si temptaciones salutauerunt te in via, ne respicias eas neque resultes.

¶ Quantum ad secundum, quod est ordo temptacionis, nota quod ordo ille qui fiebat in primis parentibus completur in nobis. Ibi enim serpens suggessit, mulier delectata, vir non reppulit sed commedit. Sic secundum Gregorium, sit in nobis vbi diabolus gerit locum serpentis, mulier officium sensualitatis, vir locum rationis et consensus. Sed nullo modo predicorum temptat nos Deus quia secundum Jac. [1:13] apostolum: *Deus intentator malorum est.* Sed sicut dicitur Deut. 13[:3]: *Tentat vos Deus, ut* sciat, id est, ut scire vos, faciant *an diligatis eum*.

Ex quibus colligitur quod multiplex est temptacio. Nam quedam est pro bonis, et hic adeo sicut Deus temptauit Abraham, [Gen. 22:1-2]. Quedam examinationis, et hec ab homine, Dan. 1[:12]: *Tenta nos, obsecro*. Quedam precipitacionis, et hec a diabolo, Act. 5[:3]: *Cur tentavit Satanas cor* vestrum. Sed secundum Bernardum, *Super Cantica*, difficile est discernere inter morbum mentis, et morsum serpentis. Verum quia temptacio carnis est blanda, temptacio mundi vana, temptacio demonis astuta, ideo minus nouimus eius temptaciones quam carnis aut mundi. Nam sepe diabolus in angelum lucis se transfigurat et vicia sub specie virtutis palliat et propinat.

Item, quia diabolus abscondit peccati penam et ostendit dilectionem, sicut absconditur pedica sub filo, laqueus sub grano, hamus sub cibo, Eccle. 9[:12]: *Nescit homo finem suum*; et *sicut pisces capiuntur hamo*, *et aves laqueo* *sic homines in tempore malo*.

Item, quia quando temptat diabolus et non preualet per vnam tempcionem, temptat per aliam. Sicut medicus inuitat egrum ad diuersa cibaria ut sciat quid magis acceptet, sic diabolus temptauit Christum trina vice, Matt. 4[:3, 6, 9].

¶ Exemplum in *Vitis patrum*, qui portauit varia pocionum genera in ampullis ad propinandum fratribus ut si vnum non placeret de alio gustaretur, Ysai. 24[:18]: *Qui fugerit a* facie arcus *cadet in foveam*; *et qui se explicaverit de fovea tenebitur laqueo.* Vnde dicit Augustinus, premunitos vos esse volo, neminem /f.112va/ super terram sine temptacione. Cui si forte tollitur vna, aliam securus expectet.

¶ Item, temptat diabolus sub specie necessitatis et vtilitatis. Vnde Gregorius in *Moralibus*, omnes suis viciis fauent et quod ad voluptatem carnis faciunt ad necessitate referunt actionem. Et sequitur, sic voluptas sub necessitate se palliat ut vix eam perfectus quisque discernat. Nam dum solui debitum necessitas petit, voluptas explere desiderium appetit.

¶ Item, mundus temptat hominem circa diuicias quatuor modis. Primo illicite adquirendo, sicut patet de villico *iniquitatis*, Luc. 16[:8]. Secundo male abutendo, sicut patet de diuite epulone, Luc. 16[:21]. Tercio male detinendo, Luc. 12[:19]: *Anima* mea, *habes multa bona* reposita, etc. Quarto nimis in illis delectando de quo Luc. 18[:22] vbi iuuenis ille abii tristis quando dixit Christus, Vade et *vende* omnia, etc.

¶ Circa secundum partem huius capituli quod est <quod est> modus resistendi, nota quod temptacio in multis modis resistitur. Primo, si in principio temptacionis resistatur uel si tunc mens ad illud cogitabile torqueatur, sicut ignis in principio facilius extinguitur et morbus in principio facilius curatur, Psal. [100:8]: *In matutino interficiebam omnes peccatores terræ*. Et hoc est caput serpentis conterere, paruulos ad petram allidere, vulpeculas *paruulas quae demoliuntur vineas* capere, Can. 2[:15]. Vnde dicit Gregorius, si temptacioni nascenti festine non resistitur, eadem mora que nutritur roboratur.

¶ Exemplum ad hoc de catulo et cane ponderosa, sicut superius dicitur. Fatuus est ergo qui cito non resistit, ex quo resistencia vincitur diabolus, Jac. 4[:7]: *Resistite diabolo, et fugiet a vobis*. Vnde Chrisostomus, *Super Mattheum*, insultus diaboli, in primis grauis est. Secundo infirmior et quanto plus repercutitur, [et in tercio] fragilior reperitur. Et quamuis perfecti viri remittent diabolum ad pugnam, non tamen hoc erit tunc infirmis et imperfectis. Immo tuciuus est ille temptacionem fugere.

Secundo, vincitur temptacio per humilitatem et proprie fragilitatis recognicioni. Vnde audiuit abbatus Antonius, cum viderit totum mundum plenum laqueis, quod sola humilitas euadret illos.

¶ Exemplum pisciculi periculi non capiuuntur in magna sagena, quia exibunt de rethe, Psal. [114:6]: *Custodiens parvulos Dominus; humiliatus sum, et liberavit [me]*.

¶ Tercio, vincitur temptacio per confessionem. Vnde in *Vitis patrum*, dicitur nichil ita deuicit potestatem inimici sicut cum quis reuelat secreta cogitacionum sanctis patribus.

¶ Exemplum, latrones deuitant consorcia illorum qui detergunt secretra sua et clamant post eos, sic demones odium confitentes, Eccli. 27[:19]: *Si denudaveris* abscondita eius, non perseuerabit tecum.

¶ Quarto, contra temptacionem valet oratio, [Exod.] 17[:11]: *Cum levaret manus Moyses* adorandum, *vincebat Israel*. Et Judith [4:12]: *Memores estote Moysi, qui Amalec*, etc. Plus enim potest vnus sanctus orando quam plures peccatores preliando.

Item, latrones diuertunt a vigilantibus et inuadunt a soporatos. Ergo secundum illud Matt. 26[:41]: *Vigilate, et orate* ne *intretis in tentationem*.

¶ Quinto, valet memoria mortis, nam sicut iumenta caudis suis contra importunitatem muscarum se defendant, aues et pisces caudis suis se regunt, hic homo consideracione finis sui se munit, Job 12[:7]: *Interroga jumenta, et docebunt te*. Exemplum, sedens in extremitate nauis <~~ideo Prou. dicitur~~> cum amplustri regit anteriora nauis. Ideo Eccli. [7:40] dicitur, *Memorare novissima tua, et in aeternum non peccabis*, scilicet, videlicet memoria divinice passionis et mortis.

¶ Exemplum, philomena ponit se in domo spinosa quando bubo insidiatur ei. Et quando plantatur salgia circumponitur ei ruta amara ne bufo intoxicet salgiam.

¶ Item, figura ad hoc Num. 21[:9]: aspicientes in *serpentem æneum*, leuatum in palo euaserunt percussuras serpencium ymorum. Et Exod. [12:5-7] ad domos leuitas sanguine agni temptator non potuit nocere.

¶ Item, fumus *iecoris piscis* assi fugauit *demonium*, /f. 112vb/ Tob. [6:19].

¶ Igitur, remedia contra omnia temptacionum genera sunt memoria mortis proprie, ac passionis diuinice, mortificacio carnis, vtile exercicium, deuitacio occasionum, abstinencia. Prime suggestion, migracio corporis ad alium locum, auersio mentis ad aliud objectum. Circa ceteram partem huius casi quod est vtilitas sufferendi, nota quod licet temptaciones et tribulatores sint nobis tediose, vtiles cum nobis sunt secundum illud 1 Pet. 4[:13]: *Communicantes Christi passionibus gaudete*. Quoniam [2 Cor. 1:7]: *Sicut estis socii passionum eritis et consolacionum*. Et Jac. 1[:2]: *Omne gaudium existimate fratres, cum in tentationes varias incideritis*. Quod si in huius gaudere non possumus saltem patienter toloremus non murmurantes neque desperantes, quia secundum Apostolum, 1 Cor. 10[:13]: *Non* permittit *vos* Deus *tentari supra id quod potestis, sed faciet etiam cum tentatione proventum*. Exemplo patris familia qui non dimittit fructus suos manere in campo donec putrescent, sed donec fuit maturi. Nec pistor dimittit panem in furno vsque ad combustionem, sed donec coquatur. Sic nec Deus dimittit hominem in temptacione vsque ad consumpcionem, sed <nec> donec purgetur, 2 Pet. 2[:9]: *Novit* Deus *pios de* tribulatione *eripere*.

Vtilis est ergo temptacio seu tribulacio ad quinque. Primo, ad peccator purgacionem. Vnde Gregorium, esse magnarum virium homo se crederet, si nullum virium defectum in se sentiret. Iccirco Paulus Rom. 7[:23]: *Video aliam legem in membris meis, repugnantem legi mentis meæ*. Et 2 Cor. 12[:7]: *Ne magnitudo revelationum extollat me, datus est mihi stimulus carnis*.

Tercio, videlicet ad reprimendum superbiam et inducendum humilitatem, sicut accidit Paulo cui datus est *stimulus carnis,* etc., 2 Cor. 12[:7]. Vnde Gregorius, *Moralia*, bonis temptaciones veniunt sed morari prohibentur. Plerumque contigit ut qui in contemplatione plus rapitur amplius temptacionem fatigetur ne in hiis ad que raptus est extollatur.

¶ Quarto, temptacio facit hominem accelerare ad Deum, Psal. [15:4]: *Multiplicatæ sunt infirmitates eorum: postea acceleraverunt*, scilicet, ad medicum spiritualem sepe, enim in infirmitate Deus inuocatur sacerdos aduocatur peccata demidantur quod alias non fieret. Vnde Gregorius, male que hic nos premunt ad Deum ire cogunt.

Quinto, temptacio reddit hominem solicitum et sic expellit negligenciam. Exemplum tecula cruda in aqua dissoluitur in igne solidatur, sic est de homine carnali secundum *Glossam* Psal. [25:2]: *Ure renes meos*, nisi temptaremur negligentes essemus. Vnde Origines, sicut caro corumpitur si non sale aspergatur, sic anima nisi temptacionibus salliatur.

¶ Sexto, videlicet ad augmentum meriti. Vnde Augustinus, vita nostra in hac peregrinacione non potest esse sine temptatione quia per eam proficimus cum non possit quis coronari nisi viceret nec vincere nisi certauerit nec certare nisi impugnantem habuerit vel hoc dicit Bernardus, in quodam ergo officium diaboli est mala suggerere, officium nostrum est non sentire quociens. Autem temptacioni resistimus, diabolum superamus, angelos letificamus, Deum honoramus qui incitat ut pugnemus consolidat ne deficiamus. Et quidem gloria magna est superare demonem. Nam secundum aliquos demon semel victus in temptando numquam postmodum temptabit victorem suum de illo crimine immo secundum alios nec quecumque alium de illo crimine sed secundum Originem, nullum omnino postmodum temptabit de aliquo vicio ergo, *Beatus vir qui suffert temptationem, quoniam cum probatus fuerit, accipiet coronam vite*, Jac. 1[:12].